Salariul minim va creşte cu 150 de lei în anul 2019, conform unui act normativ care urmează să fie elaborat de Guvern, a declarat preşedintele Confederaţiei Sindicale "Cartel Alfa", Bogdan Hossu.

El a discutat joi cu premierul Viorica Dăncilă, la Palatul Victoria, în cadrul Consiliului Naţional Tripartit.

"A rămas ca să se facă o hotărâre de guvern care să clarifice salariul minim pe economie începând de la 1 ianuarie 2019, care va fi probabil 2.050 de lei. (...) Salariul minim va creşte la anul cu 150 de lei. E prevăzut să crească cu 150 de lei brut, de acum până în 2022, când trebuie să ajungă la 2.500 de lei. (...) Urmează să scoată actul normativ, pentru că au nevoie ca să fie ca bază de calcul, inclusiv în bugetul de stat pentru 2019", a spus el.

Sursa: Agerpres